《苦寒行》
清代·符兆纶

朔风卷水水倒行，三日不抵临川城。天空野旷人烟断，沧波浩浩孤舟横。

回首白云凝不飞，忆昨长跪牵爷衣。爷年渐老儿远去，膝前谁问寒与饥。

欲语妻孥转呜咽，十口从此隔风雪。已怜长安不易居，更堪贫贱难为别。

十年琴剑西复东，三百六旬如转蓬。出门即是客，远近将毋同。

何独此别心忡忡，江上严寒晚来作。呼僮暖酒斟复酌，醉不成欢卧未能，坐看纷纷雪花落。

作者简介：符兆纶，字雪樵，号卓峰居士，宜黄人。道光壬辰举人，历官福清、屏南、建阳知县。有《卓峰草堂诗钞》。